[Video] Maya die by – in Afrikaans op die grootskermSkermskoot uit die video Die geliefde verhaal, Maya die by, word Vrydag landswyd in drie tale, Afrikaans, Engels en isiZulu op die grootskerm vrygestel. Maya is ŉ nuuskierige bytjie met ŉ groot hart wat ŉ dramatiese avontuur beleef saam met haar beste maatjie, Willy. Dié twee moet poog om hul korf te beskerm en die volgehoue vyandskap tussen bye en perdebye probeer beëindig. Ster-Kinekor gaan die fliek in al drie tale vertoon. Maya die by sal in Afrikaans vertoon word by teaters in Gauteng (Centurion, Brooklyn, Riversquare en Kolonnade); Rustenburg in Noordwes; en Garden Route, Somerset Mall en Tygervallei in die Wes-Kaap. Van die bekende stemme wat gehoor kan word, sluit Elma Potgieter, Leandie du Randt, Karen Wessels, Magda van Biljoen, Lochner de Kock en Richard van der Westhuizen in. Black Sheep Films behartig die verspreiding en die fliek sal vanaf 4 Desember op DStv se “Box office” beskikbaar wees, en ook vroeg in 2016 in Afrikaans op kykNET uitgesaai word. Maya is die hoofkarakter in ŉ Duitse prenteboek deur Waldemar Bonsels, Die avonture van Maya die by. Die boek is oorspronklik in 1912 gepubliseer en is al in talle ander tale vertaal. Koop kaartjies hier: Ster-Kinekor